Diari Oficial de la Generalitat Valenciana


Sumari del DOGV 8092, del 26-07-2017 (2017/6867)

Convocatòria per a la producció de sis projectes artístics inèdits per a la seua exposició en la Sala 1 del Centre del Carme de València. Segona edició. Programació entre els anys 2018-2020.
----------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8092

Data del DOGV
:   26-07-2017

Secció del DOGV
:   V. ANUNCIS - B) LICITACIÓ I ADJUDICACIÓ DE CONTRACTES

Número del document
:   2017/6867


Data del document
:   20-07-2017

Organisme emissor
:   Consorci de Museus de la Comunitat Valenciana

Tipus de document
:   Anunci

Anàlisi jurídica

 Descriptors 

:   * contracte administratiu

Convocatòria per a la producció de sis projectes artístics inèdits per a la seua exposició en la Sala 1 del Centre del Carme de València. Segona edició. Programació entre els anys 2018-2020. [2017/6867]  
Escletxes. Convocatòria de producció artística i suport a la investigació 2018 -2020  
  
1. Objecte  
A fi d'impulsar la creació artística i enfortir el teixit cultural valencià, articulant accions que contribuïsquen a millorar els contextos en què es desenvolupa l'art contemporani a la nostra Comunitat, el Consorci de Museus de la Comunitat Valenciana (CMCV) publica la segona edició d'aquesta convocatòria per a la producció de sis projectes artístics inèdits.  
La iniciativa va dirigida a artistes i col·lectius lligats a la creació contemporània, que presenten propostes que estiguen en via d'investigació i requerisquen d'un impuls econòmic per a la seua producció, i ha de tindre com a objectius l'experimentació i la innovació en l'àmbit de la creació artística.  
Els projectes seleccionats seran objecte cada un d'ells d'una exposició organitzada pel CMCV en la Sala 1 del Centre del Carme (València), podent a més itinerar a altres centres consorciats d'Alacant i Castelló.  
  
2. Dotació econòmica  
S'estableix una dotació econòmica per a la producció de cada un dels sis projectes artístics de 15.000 euros, que es distribueixen de la manera següent:  
- 3.000 euros, impostos inclosos, en concepte d'honoraris per als o les artistes participants..  
- 12.000 euros, impostos inclosos, destinats a la producció del projecte artístic seleccionat.  
Els costos derivats de l'organització de l'exposició o itineràncies posteriors seran càrrec del CMCV. Cada exposició estarà dotada d'un pressupost màxim de 10.000 ?, impostos inclosos, en què s'inclouran els treballs de transport, muntatge, assegurances, disseny, catàleg, difusió, dietes i la resta de despeses derivades de l'organització de l'exposició, que seran gestionades directament pel CMCV  
Partida pressupostària: 19950.214.60  
3. Persones beneficiàries  
Poden optar a la convocatòria els o les artistes, a títol individual o col·lectiu, nascuts o residents a la Comunitat Valenciana.  
4. Termini de presentació de sol·licituds  
S'obrirà l'endemà de la seua publicació en el DOGV i finalitzarà el 2 d'octubre de 2017. Al tancament de dit termini no s'admetrà cap sol·licitud.  
Les persones sol·licitants que hagen presentat la documentació en termini tindran 10 dies naturals, després de finalitzar el termini de presentació, per a esmenar la documentació, si així és requerit per part del CMCV; si no ho feren, es considerarà que desisteixen de la seua petició, amb prèvia resolució (art. 68 Llei 39/2015).  
5. Presentació de sol·licituds  
Podrà presentar-se únicament un projecte per persona o col·lectiu.  
Les sol·licituds es presentaran preferentment en format digital a través de l'aplicació disponible en www.consorcimuseus.gva.es/convocatories/  
També podran presentar-se en qualsevol de les altres formes previstes per l'article 16.4 i 16.5 de la Llei 39/2015, d'1 d'octubre, del procediment administratiu comú de les administracions públiques.  
Les sol·licituds hauran d'adjuntar la següent documentación:  
- Dades de contacte  
- Breu resum del projecte (400 paraules, màxim).  
- Memòria tècnica del projecte, que continga:  
\* Títol del projecte  
\* Artistes participants  
\* Característiques del muntatge  
\* Terminis d'execució  
\* Llista de necessitats tècniques  
\* Pressupostos desglossats  
\* Esbossos i/o imatges, documents sonors, etc.  
- Currículum de la persona sol·licitant, incloent-hi documentació gràfica de treballs realitzats.  
- Fotocòpia del DNI/Passaport  
- Document acreditatiu de la seua residència a la Comunitat Valenciana (certificat d'empadronament) per a les persones sol·licitants no nascudes en la Comunitat Valenciana.  
6. Procés de selecció  
Per a la valoració i selecció de les sol·licituds presentades es constituirà un jurat integrat per professionals de l'art contemporani i presidit per la presidenta de la Comissió Científico artística del CMCV o persona en qui delegue, d'acord amb el Codi de Bones Pràctiques en la Cultura Valenciana, garantint la presència de representants de la societat civil, d'experts en la matèria i del CMCV.  
Aquest jurat esta format per María Cañas, artista multimèdia (a proposta d'AVVAC. Artistes Visuals de València, Alacant i Castelló); Manuel Olveira, director del Museo de Arte Contemporáneo de Castilla y León (a proposta d'AVCA. Associació Valenciana de Crítics d'Art); Marina Núñez, artista multi-disciplinaria (a proposta de ACOA. Artistas Contemporáneos Alicante), i José Luis Pérez Pont, gerent del CMCV (en delegació de la presidenta de la Comissió Científico artística del CMCV).  
Els projectes es valoraran tenint en compte els criteris següents:  
  
- Interés i qualitat artística del projecte: fins un màxim de 4 punts  
  
- Caràcter innovador de la proposta: fins un màxim de 3 punts  
- Viabilitat pressupostària del projecte expositiu: fins un màxim de 1,5 punts  
- Trajectòria de la persona sol·licitant: fins un màxim de 1,5 punts  
  
Es desestimaran aquells projectes que no respecten els principis democràtics de convivència i pluralitat, garantint així la igualtat de totes les persones amb independència del seu gènere, raça, llengua i orientació sexual.  
7. Resolució  
El jurat elegirà sis projectes que seran els seleccionats i dos més que quedaran com a reserva en el cas que algun dels seleccionats renunciara.  
  
La notificació dels projectes seleccionats i els de reserva es realitzarà per mitjà de la seua publicació en la pàgina web del Consorci de Museus (www.consorcimuseus.gva.es) i en el DOGV. A més, es notificarà la dita resolució a totes les persones participants per correu electrònic.  
De conformitat amb el que disposen el article 123 de la Llei 39/2015, de procediment administratiu comú de les administracions públiques, contra la decisió podrà interposar-se, davant del mateix òrgan que va dictar l'acte, un recurs potestatiu de reposició en el termini d'un mes a partir de l'endemà de notificar-se o publicar-se.  
Els projectes no seleccionats seran destruïts i els materials adjuntats, presentats per via electrònica, seran eliminats del servidor corresponent.  
  
El CMCV es compromet a no distribuir ni fer ús de la informació dels projectes no seleccionats.  
En el cas que els projectes no s'adapten al objecte i criteris establits, la comissió encarregada de la selecció podrà deixar la convocatòria, o part d'ella, deserta.  
8. Compromís d'acceptació  
Les persones seleccionades subscriuran un contracte de producció amb el CMCV. Aquest document tindrà per objecte regular els drets i obligacions de les parts, així com establir la regulació dels incompliments.  
És indispensable per a poder rebre els pagaments presentar al CMCV els certificats que demostren estar al corrent de les seues obligacions tributàries i davant de la Seguretat Social.  
9. Pagament d'honoraris  
El pagament a les persones beneficiàries s'efectuarà, d'acord amb la disponibilitat de tresoreria i prèvia presentació de la factura reglamentària, en els següents terminis:  
- Respecte als 12.000 euros destinats a producció:  
\* 60 % una vegada formalitzat el contracte de producció  
\* 20 % un mes després de la data de formalització del contracte de producció  
\* 20 % dos mesos després de la data de formalització del contracte de producció  
- Respecte als 3.000 euros en concepte d'honoraris:  
\* 50 % desprès de la firma del contracte de producció  
\* 50 % després de la inauguració de la primera exposició  
En el cas que l'exposició itinere a una altre espai expositiu, l'artista s'encarregarà de realitzar l'adaptació del projecte. Els honoraris que percebrà pel dit treball seran els equivalents al 15 % dels seus honoraris inicials, impostos inclosos.  
10. Termini d'execució  
Els projectes aprovats seran programats, d'acord amb la persona o col·lectiu seleccionat, en funció de les característiques dels projectes i la disponibilitat pressupostària, entre 2018 i 2020.  
Les obres seran tornades als autors una vegada haja finalitzat el període d'exposició.  
11. Obligacions de les persones beneficiàries  
La persona o col·lectiu seleccionat comunicarà per escrit la seua acceptació, en un termini no superior a 15 dies des de la publicació de la resolució. En cas contrari, perdrà la condició de seleccionat.  
Així mateix, es compromet a executar el projecte en el termini acordat amb el CMCV. Qualsevol possible modificació del projecte haurà d'estar suficientment motivada i ser autoritzada prèviament pel CMCV.  
  
Igualment, es compromet a destinar la quantitat assignada a la producció únicament amb aquesta finalitat. Deurà també sotmetre's al control financer i complir les obligacions tributàries establides per llei.  
Així mateix, haurà de deixar constància de la seua condició de persona beneficiària en publicacions, pàgines web o altres suports per mitjà de la formula «aquesta obra/projecte ha sigut produït amb el suport del Consorci de Museus de la Comunitat Valenciana».  
La persona beneficiària s'abstindrà d'intervindre en la contractació dels treballs derivats de l'exposició, els quals s'efectuaran pel CMCV segons el Reial Decret 3/2011, de 14 de novembre, pel qual s'aprova el text refós de la Llei de Contractes del Sector Públic. Podrà, no obstant, proposar als seus col·laboradors habituals perquè presenten pressupostos al CMCV i entren en concurs de valoració pressupostària.  
12. Obligacions del CMCV  
El CMCV es compromet a desenvolupar aquest programa d'acord amb el Codi de Bones Pràctiques en la Cultura Valenciana, vetlant en tot moment pels drets dels o de les artistes seleccionats i la integritat de les obres produïdes.  
El CMCV serà l'encarregat d'avaluar, supervisar i realitzar el seguiment del projecte, així com de les tasques de coordinació y de complir els terminis acordats respecte a la seua execució.  
  
El CMCV portarà a terme una correcta difusió del projecte, tant en la seua pàgina web com a través d'altres mitjans de comunicació pública.  
El pagament de les dietes, despeses de transport i allotjament per a les persones beneficiàries que visquen fora de la ciutat on es realitza el projecte expositiu, estarà inclòs en el pressupost assignat a l'exposició.  
  
13. Prerrogatives del CMCV  
El CMCV podrà sol·licitar informació sobre el desenvolupament del projecte durant la seua fase de producció, així com justificació documental de les despeses de producció realitzats.  
De comú acord amb les persones beneficiàries, el CMCV podrà negociar la coproducció i itinerància de tot o part del projecte seleccionat amb altres institucions.  
14. Drets d'autoria  
Les persones o col·lectius seleccionats cedeixen de forma no exclusiva al CMCV els drets de comunicació pública dels projectes seleccionats per a la seua publicació en catàlegs, cartells, vídeos promocionals, pàgines web, RRSS i altres mitjans audiovisuals, sempre relacionats amb els fins de la institució convocant, sense perjudici dels drets morals que ostenten en relació a la seua autoria.  
Els participants en la convocatòria asseguren que la proposta presentada és original i que ostenten tots els seus drets, inclosos (però no excloents) els drets de propietat Intel·lectual. Si la proposta inclou drets de terceres persones, els participants garanteixen l'obtenció dels drets, autoritzacions i/o llicències necessàries, exonerant al CMCV de qualsevol reclamació referent a això.  
El CMCV es compromet a respectar, escrupolosament, els drets de l'autor o autora sobre la seua obra, reconeixent, en tot moment, la seua autoria.  
15. Acceptació  
La participació en aquesta convocatòria suposa l'acceptació íntegra d'aquestes bases.  
  
València, 20 de juliol de 2017.- El gerent: José Luis Pérez Pont.